முதலில் தம்முடைய குருநாதராகிய ஸ்ரீலஸ்ரீ வன்றொண்டரவர்கள் மீது, "வன்றொண்ட குருஸ்துதி" என்னும் ஓர் பதிகம்பாடி, அச்சிற் பதிப்பித்து வெளியிட்டார்கள். அதன்பின், ஸ்ரீலஸ்ரீ ஆறுமுக நாவலரவர்கள் குருவணக்கமும், ஸ்ரீலஸ்ரீ மெய்யப்ப சுவாமிகள் குருவணக்கமும், மேற்படி சுவாமிகளது சரித்திர சங்கிரகமும், விநாயகர் சுப்பிரமணியர், சிவபெருமான், உமாதேவியார், சமயா சாரியார்கள், சந்தானா சாரியார்கள், அறுபத்து மூவராதியடியார்கள், முதலானவர்களுக்கும், சிவஸ்தலங்களுக்கும், புராணம், மான்மியம், பதிகம், மாலை, அந்தாதி, சிலேடை, வெண்பா, பிள்ளைத்தமிழ், சந்தவிருத்தம், திருவூசல், நவமணி மாலை, திருவிரட்டைமணி மாலை, மும்மணிக் கோவை, மஞ்சரி, ஸ்தவம், நமகம், அஷ்டகம், கண்ணி, நாமாவளி முதலிய செந்தமிழ்ச் செய்யுள் நூல்களும், வசன நூல்களும், இயற்றி அச்சிட்டு உபகரித்திருக்கிறார்கள். அவ்வாறு வெளியிட்ட நூல்கள் நூற்றெட்டாகும். அந்நூல்களின் பெயர்களை இதனோடு சேர்க்கப்பட்டிருக்கும் அட்டவனையில் காணலாம், அந்நூல்களெல்லாம் சிவபரத்துவத்தையே விளைக்குந்தன்மையுடையன.